b'\n_START_ARTICLE_\nDivlji u srcu (1990.)\n_START_SECTION_\nRadnja\n_START_PARAGRAPH_\nLjubavnici Lula (Dern) i Sailor (Cage) bivaju razdvojeni nakon \xc5\xa1to on zavr\xc5\xa1i u zatvoru zbog ubojstva iz samoobrane mu\xc5\xa1karca koji ga je napao no\xc5\xbeem; napada\xc4\x8da je unajmila Lulina majka, Marietta Fortune (Ladd). Nakon \xc5\xa1to Sailor iza\xc4\x91e iz zatvora, Lula ga do\xc4\x8dekuje i daje mu njegovu jaknu od zmijske ko\xc5\xbee. Odlaze u hotel u kojoj je ona rezervirala sobu, vode ljubav, a nakon toga odlaze na koncert speed metal sastava Powermad. U klubu se Sailor sukobi s mu\xc5\xa1karcem koji je pri\xc5\xa1ao Luli \xc5\xa1to inspirira sastav da zasviraju pjesmu Elvisa Presleyja "Love Me". Kasnije, natrag u sobi, nakon ponovnog vo\xc4\x91enja ljubavi, Sailor i Lula napokon odlu\xc4\x8de pobje\xc4\x87i u Kaliforniju \xc4\x8dime kr\xc5\xa1e njegovu uvjetnu kaznu. Lulina majka unajmljuje privatnog detektiva Johnnieja Farraguta (Harry Dean Stanton) - ina\xc4\x8de njezinog sada\xc5\xa1njeg/biv\xc5\xa1eg de\xc4\x8dka - kako bi ih prona\xc5\xa1ao i vratio natrag. Me\xc4\x91utim, iako Johnnie to ne zna, Marietta je tako\xc4\x91er unajmila i gangstera Marcellesa Santosa (J. E. Freeman) kako bi ih prona\xc5\xa1ao i ubio Sailora._NEWLINE_Nesvjesni svih doga\xc4\x91aja koji se odvijaju u Sjevernoj Karolini, dvoje ljubavnika nalaze se na svom vlastitom putu sve dok - prema Lulinom mi\xc5\xa1ljenju - svjedo\xc4\x8de lo\xc5\xa1em pretkazanju: posljedici prometne nesre\xc4\x87e nakon koje jedina pre\xc5\xbeivjela, mlada djevojka (Sherilyn Fenn), umre pred njihovim o\xc4\x8dima. Uz malo novca koliko im je preostalo, Sailor se zaputi u gradi\xc4\x87 Big Luna (dr\xc5\xbeava Teksas) gdje stupi u kontakt sa "starom prijateljicom" Perditom Durango (Isabella Rossellini) koja bi im mogla pomo\xc4\x87i, iako zna da je njegova glava ucijenjena od strane Luline majke. I dok Sailor pristane spetljati se s Bobbyjem Peruom (Willem Dafoe) kako bi oplja\xc4\x8dkali trgovinu hranom, Lula ga \xc4\x8deka u hotelskoj sobi, bolesna i u nadi da dolaze bolja vremena. Uskoro u sobu ulazi Bobby i poku\xc5\xa1a ju silovati, ali se u zadnji trenutak samo nasmije i ode._NEWLINE_Sama plja\xc4\x8dka ode u potpuno krivom smjeru kad Peru potpuno nepotrebno ubije dvoje zaposlenika, a dok napu\xc5\xa1taju trgovinu Sailor shvati da cijelo vrijeme dr\xc5\xbei pi\xc5\xa1tolj bez metaka. Bobby tada priznaje Sailoru da je unamljen da ga ubije, ali ba\xc5\xa1 u trenutku kad to \xc5\xbeeli u\xc4\x8diniti pojavljuju se zamjenici \xc5\xa1erifa i po\xc4\x8dnu pucati po njemu; u cijeloj strci Peru si slu\xc4\x8dajno raznese vlastitu glavu sa\xc4\x8dmaricom. Sailor biva uhi\xc4\x87en i optu\xc5\xbeen na pet godina zatvora._NEWLINE_Dok je Sailor u zatvoru, Lula ra\xc4\x91a njihovo dijete, njezina majka "nestaje", a nakon njegovog pu\xc5\xa1tanja ona ga ponovno odlu\xc4\x8di pokupiti, ovaj put s njihovim sinom. \xc4\x8cim se na\xc4\x91u, on im ka\xc5\xbee da ih oboje napu\xc5\xa1ta, jer je u zatvoru odlu\xc4\x8dio da nije dostojan ni jednoga od njih dvoje. Nedugo nakon \xc5\xa1to ih napusti Sailor naleti na skupinu koju \xc4\x8dine ve\xc4\x87inom azijati koji ga okru\xc5\xbeuju. Iako pomisli da \xc4\x87e ga njegovo razmetanje hrabro\xc5\xa1\xc4\x87u spasiti, oni ga ubrzo nokautiraju. Dok je u nesvjesti, Sailor vidi otkrivenje u formi Glinde, dobre Vje\xc5\xa1tice (Sheryl Lee) koja mu ka\xc5\xbee: "Ne okre\xc4\x87i le\xc4\x91a ljubavi, Sailore". Kada se probudi ispri\xc4\x8dava se ljudima i govori im da sada shva\xc4\x87a puno stvari; zatim vikne Lulino ime i potr\xc4\x8di. Kako vlada prometna gu\xc5\xbeva na cesti, on zapo\xc4\x8dne skakati po krovovima automobila kako bi se vratio Luli i njihovom djetetu, a film zavr\xc5\xa1ava kada Sailor na haubi njihovog automobila Luli pjeva Presleyjevu pjesmu "Love Me Tender".\n_START_SECTION_\nProdukcija\n_START_PARAGRAPH_\nU ljeto 1989. godine Lynch je zavr\xc5\xa1io rad na pilot epizodi svoje uspje\xc5\xa1ne televizijske serije Twin Peaks i poku\xc5\xa1ao spasiti svoja dva projekta - Ronnie Rocket i One Saliva Bubble - od kojih su se oba na\xc5\xa1la u ugovornim problemima zbog bankrota Dine De Laurentiisa kojeg su otkupili Carolco Pictures. Lynch je izjavio: "Imao sam puno problema s tim preprekama... Nije to bila Dinova krivica, ali nakon \xc5\xa1to mu je kompanija propala i mene je to povuklo." Nezavisna produkcijska kompanija Propaganda Films zatra\xc5\xbeila je od Lyncha da razvije noir scenarij temeljen na kriminalisti\xc4\x8dkom romanu iz 40-tih godina pro\xc5\xa1log stolje\xc4\x87a, dok je Monty Mongomery - Lynchov prijatelj i suradni\xc4\x8dki producent na Twin Peaksu - upitao autora Barryja Gifforda na \xc4\x8demu trenutno radi. Gifford je ba\xc5\xa1 pisao manuskript Wild at Heart: The Story of Sailor and Lula, ali jo\xc5\xa1 uvijek je morao napisati dva poglavlja. Ipak, dao je Montgomeryju da pro\xc4\x8dita nezavr\xc5\xa1eni tekst dok je producent radio na pilot epizodi Twin Peaksa. Montgomery je to i u\xc4\x8dinio te nakon dva dana nazvao Gifforda i rekao da \xc5\xbeeli od knjige napraviti film. Dva dana poslije Montgomery je Lynchu dao Giffordovu knjigu dok je ovaj radio na monta\xc5\xbei pilot epizode Twin Peaksa, pitaju\xc4\x87i ga da li \xc5\xbeeli raditi na filmskoj adaptaciji iste kao izvr\xc5\xa1ni producent. Lynch se prisje\xc4\x87a da mu je rekao: "To je super Monty, ali \xc5\xa1to ako pro\xc4\x8ditam knjigu i zaljubim se u nju i po\xc5\xbeelim ju sam adaptirati?" Montgomery nije mislio da \xc4\x87e se Lynchu knjiga svidjeti zbog toga \xc5\xa1to je mislio da "to nije njegova stvar". Lynchu se, me\xc4\x91utim, knjiga svidjela i uskoro je nazvao Gifforda te ga pitao da li mo\xc5\xbee po njoj snimiti film. Prisje\xc4\x87a se: "Bila je to ba\xc5\xa1 prava stvar za to vrijeme. Knjiga i nasilje u Americi uronili su u moj um i mnoge razli\xc4\x8dite stvari su se dogodile." Lyncha je privukla "moderna romansa u svijetu nasilja - film o pronalasku ljubavi u paklu" te tako\xc4\x91er "odre\xc4\x91en strah zbog filma, kao i zbog stvari koje je sanjao. Tako da se film na neki na\xc4\x8din \xc4\x8dini istinitim"._NEWLINE_Lynch je dobio odobrenje od Propagande za zamjenu projekata; me\xc4\x91utim, budu\xc4\x87i je po\xc4\x8detak produkcije bio zakazan ve\xc4\x87 dva mjeseca nakon otkupa prava na knjigu, redatelj je bio prisiljen raditi ubrzanim tempom. Rekao je Cageu i Dern da pro\xc4\x8ditaju Giffordovu knjigu te je u samo tjedan dana napisao scenarij. Prema Lynchovom vlastitom priznanju, prva verzija scenarija je bila "depresivna i poprili\xc4\x8dno li\xc5\xa1ena sre\xc4\x87e, pa ga nitko nije htio snimiti". Lynchu se kraj Giffordove knjige nije svidio - na kraju knjige Sailor i Lula zauvijek prekidaju svoju vezu. Za Lyncha "to zbilja nije izgledalo stvarno, uzimaju\xc4\x87i u obzir njihove osje\xc4\x87aje jedno prema drugome. Nije se \xc4\x8dinilo uop\xc4\x87e realnim! Imalo je, dodu\xc5\xa1e, svje\xc5\xbeine, ali ja je nisam mogao vidjeti." Upravo je u tom trenutku redateljeva ljubav prema klasiku \xc4\x8carobnjak iz Oza po\xc4\x8dela imati utjecaj na scenarij pa je uklju\xc4\x8dio referencu na "\xc5\xbeutu cestu od cigle". Lynch se prisje\xc4\x87a: "Bio je to izuzetno grub svijet i postojalo je ne\xc5\xa1to u Sailoru kao buntovniku. Ali buntovnik sa snom iz \xc4\x8carobnjaka iz Oza je ne\xc5\xa1to prekrasno." Samuel Goldwyn, Jr. je pro\xc4\x8ditao ranu verziju scenarija i tako\xc4\x91er mu se nije svidio Giffordov kraj pa ga je Lynch promijenio. Me\xc4\x91utim, redatelj je bio zabrinut da je ova promjena u\xc4\x8dinila film previ\xc5\xa1e komercijalnim, "previ\xc5\xa1e je komercijalno napraviti sretan zavr\xc5\xa1etak, ali da to nisam uradio ne bih ostao vjeran materijalu koji mi je pomogao da ne\xc5\xa1to njime ka\xc5\xbeem."_NEWLINE_Lynch je u scenarij dodao nove likove, kao npr. G. Reindeera i Sherilyn Fenn kao \xc5\xbertvu prometne nesre\xc4\x87e. Tijekom probnih snimanja Lynch je s Cageom i Dern zapo\xc4\x8deo pri\xc4\x8dati o Elvisu Presleyju i Marilyn Monroe. Nabavio je kopiju Elvisovih zlatnih hitova i nakon \xc5\xa1to ih je preslu\xc5\xa1ao pozvao je Cagea i rekao mu da mora otpjevati dvije pjesme: "Love Me" i "Love Me Tender". Glumac je na to pristao i snimio ih u studiju te sinkronizirano otpjevao na setu. U jednom trenutku Cage je upitao Lyncha da li mo\xc5\xbee nositi jaknu od zmijske ko\xc5\xbee u filmu pa je Lynch to ukomponirao u scenarij. Prije nego je snimanje zapo\xc4\x8delo, Dern je predlo\xc5\xbeila da ona i Cage zajedno preko vikenda odu na izlet automobilom u Las Vegas kako bi se \xc5\xa1to bolje sprijateljili i lak\xc5\xa1e u\xc5\xbeivjeli u svoje likove. Dern se prisje\xc4\x87a: "Slo\xc5\xbeili smo se da Sailor i Lula moraju biti jedna osoba, jedan lik, koji \xc4\x87emo zajedno dijeliti. Ja sam seksualna, divlja, Marilyn, \xc5\xbeenska fantazija; Nick je zmijska ko\xc5\xbea, Elvis, sirov, vatren, mu\xc5\xa1ka strana." Lynch je zapo\xc4\x8deo snimati film 9. kolovoza 1989. godine u Los Angelesu (uklju\xc4\x8duju\xc4\x87i i dolinu San Fernando) i New Orleansu s relativno skromnim bud\xc5\xbeetom od 10 milijuna dolara. U originalu film sadr\xc5\xbeava puno eksplicitnije erotske scene izme\xc4\x91u Sailora i Lule. U jednoj ona do\xc5\xbeivljava orgazam dok pri\xc4\x8da Sailoru san koji je imala o tome kako ju para divlja \xc5\xbeivotinja. Jo\xc5\xa1 jedna izba\xc4\x8dena scena bila je ona u kojoj se Lula spu\xc5\xa1ta na Sailorovo lice govore\xc4\x87i: "Zagrizi Lulu".\n_START_SECTION_\nTeme\n_START_PARAGRAPH_\nPrema Lynchu jedna od tema kojima se bavi film jest "pronala\xc5\xbeenje ljubavi u paklu". Istaknuo je: "Za mene je to samo kompilacija ideja koje su mi dolazile. I one mra\xc4\x8dne i one vesele i one humoristi\xc4\x8dne - sve rade zajedno. Poku\xc5\xa1ao sam biti \xc5\xa1to vjerniji tim idejama i poku\xc5\xa1ao sam ih staviti u film." Sli\xc4\x8dna kao i u Lynchovom prethodnom filmu Plavi bar\xc5\xa1un, iznenadan idealni kraj savr\xc5\xa1ene sre\xc4\x87e je toliko uronjen u ironiju da se na koncu \xc4\x8dini da Lynch predla\xc5\xbee onim gledateljima koji imaju potencijal za nasilje da prona\xc4\x91u istinsku sre\xc4\x87u.\n_START_SECTION_\nDistribucija\n_START_PARAGRAPH_\nPrve testne projekcije filma Divlji u srcu nisu pro\xc5\xa1le dobro, a najvi\xc5\xa1e je kritizirano nepotrebno sna\xc5\xbeno nasilje. Tijekom prve testne projekcije osamdeset ljudi iza\xc5\xa1lo je s iste uslijed vrlo intenzivne scene mu\xc4\x8denja lika Johnnieja Farraguta. Lynch je odlu\xc4\x8dio ni\xc5\xa1ta ne izbacivati iz filma pa je nakon druge testne projekcije stotinu ljudi iza\xc5\xa1lo tijekom iste scene. Lynch se prisje\xc4\x87a: "Do tada sam ve\xc4\x87 znao da scena ubija film. Pa sam je zbog toga izmijenio kako bi ona ostala sna\xc5\xbena, ali istovremeno ne i toliko mu\xc4\x8dna da natjera ljude da tr\xc4\x8de iz kino dvorana." Tako\xc4\x91er nadodaje: "Ali to je upravo bilo ono o \xc4\x8demu je film Divlji u srcu govorio: da se u svijetu doga\xc4\x91aju zbilja lude, bolesne i uvrnute stvari."_NEWLINE_Film je zavr\xc5\xa1en dan prije nego je premijerno prikazan na filmskom festivalu u Cannesu 1990. godine u Grand Auditoriumu s 2400 sjedala. Nakon projekcije dobio je "ovacije" publike. Kada je predsjednik \xc5\xbeirija Bernardo Bertolucci slu\xc5\xbebeno objavio da je upravo Divlji u srcu osvojio Zlatni palmu na festivalu, zvi\xc5\xbedanje publike je skoro nadglasalo aplauz, a filmski kriti\xc4\x8dar Roger Ebert je bio jedan od najglasnijih zvi\xc5\xbeda\xc4\x8da filmu. Barry Gifford se prisje\xc4\x87a da je prevladavalo ozra\xc4\x8denje u medijima koji su se nadali da Lynchov film ne\xc4\x87e uspjeti. "Sve vrste novinara poku\xc5\xa1ale su napraviti kontroverzu i natjerati me da ka\xc5\xbeem da film uop\xc4\x87e nije kao knjiga ili da je Lynch uni\xc5\xa1tio moju knjigu. Mislim da su svi od Time Magazinea do What\'s On In London bili razo\xc4\x8darani kad sam rekao da je film fantasti\xc4\x8dan, odli\xc4\x8dan; poput velike mra\xc4\x8dne glazbene komedije". Ameri\xc4\x8dki audio vizualni centar rekao je Lynchu da verzija filma prikazana u Cannesu dobiva rejting X u Sjevernoj Americi osim u slu\xc4\x8daju da ne prepravi film (tada u SAD-u jo\xc5\xa1 uvijek nije postojao rejting NC-17). Prema ugovoru, redatelj je morao napraviti verziju filma koja bi imala najja\xc4\x8di rejting R. Napravio je tek jednu izmjenu u sceni u kojoj lik sam sebi puca u glavu sa sa\xc4\x8dmaricom. Dodao je dim kako bi ubla\xc5\xbeio krv i prekrio trenutak u kojem vidimo kako se glava odvaja od ostatka tijela. Verzije filma koje su pu\xc5\xa1tene u me\xc4\x91unarodnu distribuciju nisu mijenjane. DVD izdanje u Regiji 1 u distribuciji MGM-a sadr\xc5\xbeava kompletnu scenu kao posebni dodatak.\n_START_SECTION_\nKritike\n_START_PARAGRAPH_\nFilm Divlji u srcu otvorio se u ameri\xc4\x8dkim kinima 17. kolovoza 1990. godine u limitiranoj kino distribuciji koja je uklju\xc4\x8divala 532 dvorane te u prvom vikendu zaradio 2.9 milijuna dolara. U \xc5\xa1iru kino distribuciju krenuo je 31. kolovoza (618 dvorana) te zaradio dodatnih 1.8 milijuna dolara. Film je u kona\xc4\x8dnici zaradio 14.5 milijuna dolara u SAD-u \xc4\x8dime je bez problema pokrio svoj bud\xc5\xbeet procijenjen na 10 milijuna dolara._NEWLINE_Film ima 64% pozitivnih kritika na popularnoj internet stranici Rotten Tomatoes, te ocjenu 52/100 na stranici Metacritic. Nakon po\xc4\x8detka kino distribucije dobio je uglavnom pomije\xc5\xa1ane i negativne kritike. Roger Ebert je u svojoj kritici za Chicago Sun-Times napisao: "Da, on je dobar redatelj. Ako ikad odlu\xc4\x8di napraviti film o tome \xc5\xa1to se zbilja doga\xc4\x91a u njegovoj glavi, umjesto da se skriva iza studentskog humora i parodija, mo\xc5\xbeda i shvati svoje rano obe\xc4\x87anje koje je dao filmskom svijetu s Eraserheadom. Ali on voli box-office nagrade koje idu ruku pod ruku s njegovim pop satirama pa radi ne\xc4\x8dasne filmove poput ovog." USA Today dala je filmu jednu i pol zvjezdicu od \xc4\x8detiri, istaknuv\xc5\xa1i: "Ovo je tako\xc4\x91er \xc4\x8dudan filmski poku\xc5\xa1aj, ali se ovoga puta namjera \xc4\x8dini isforsiranom". U svojoj kritici za Sight & Sound, Jonathan Rosenbaum je napisao: "Mo\xc5\xbeda je najve\xc4\x87i problem filma \xc5\xa1to, unato\xc4\x8d najboljim naporima glumaca Cage i Dern, Lyncha zanima samo ikonografija, a ne i likovi. Kada se gledaju samo scene zla, korupcije, poreme\xc4\x87enosti, sirove strasti i osaka\xc4\x87ivanja (ba\xc5\xa1 tim redoslijedom), Divlji u srcu je pravi rog." Filmski kriti\xc4\x8dar Richard Combs za Time je napisao: "Film je nakupina nevinosti, zla pa \xc4\x8dak i pravih prometnih nesre\xc4\x87a bez pravog konteksta koji bi dao va\xc5\xbenost \xc5\xbertvama ili pre\xc5\xbeivjelima." Za Cineaste magazin kriti\xc4\x8dar Christopher Sharrett isti\xc4\x8de: "Lynchovi likovi su toliko animirani da bi ga mogli nazvati teoreti\xc4\x8darom, a ne redateljem, s tim da on nije toliko izazovan... Nitko ne mo\xc5\xbee biti siguran \xc5\xa1to Lynch voli, a \xc5\xa1to ne, a njegovim upe\xc4\x8datljivim scenama \xc4\x8desto nedostaje suosje\xc4\x87anja kako bi ga prihvatili kao kroni\xc4\x8dara morbidnosti puput Fellinija." Me\xc4\x91utim, Peter Travers za Rolling Stone magazin je napisao: "Po\xc4\x8dev\xc5\xa1i od razuzdanog samog po\xc4\x8detka i nastaviv\xc5\xa1i u tom tonu, Lynch stvara blagi ljubav-u-bijegu roman, stvaraju\xc4\x87i loma\xc4\x8du od filma koji potvr\xc4\x91uje njegovu reputaciju kao najuzbudljivijeg i najinovativnijeg filma\xc5\xa1a svoje generacije."\n_START_SECTION_\nNagrade\n_START_PARAGRAPH_\nDiane Ladd je bila nominirana u kategoriji najbolje sporedne glumice za presti\xc5\xbene filmske nagrade Oscar i Zlatni Globus, ali nije uspjela osvojiti niti jednu. Frederick Elmes je bio nominiran u kategoriji najbolje kamere, a Willem Dafoe u kategoriji najbolje sporedne mu\xc5\xa1ke uloge na Independent Spirit Awards. Elmes je osvojio nagradu u svojoj kategoriji. 1990. godine film je osvojio presti\xc5\xbenu Zlatnu palmu na filmskom festivalu u Cannesu te tako postao drugi od sveukupno tri filma za redom koji su na tom festivalu progla\xc5\xa1eni najboljima (ostala dva su bila Seks, la\xc5\xbei i videovrpce iz 1989. te Barton Fink iz 1991. godine).'